Bekræftelse af, at ordningerne svarer til ordningerne for indenlandske pengetransporter

For så vidt angår transport af pengesedler skal der i overensstemmelse med EU-forordningen gives tilladelse til mindst en af ordningerne i artikel 14-18. Den tilladte ordning i overensstemmelse med den nationale lovgivning er den, der er omhandlet i EU-forordningens artikel 17.

FR

I. Mønter og papir til fremstilling af pengesedler skal transporteres: 1. enten i et pansret køretøj med en bemanding på mindst tre (inklusive føreren) i henhold til artikel 4 [Artikel 4: I — Pansrede køretøjer skal være udstyret, så medarbejderne og de kontanter, smykker eller ædelmetaller, der transporteres, er i sikkerhed. Som minimum skal de være udstyret med: 1. et kommunikations- og alarmsystem tilsluttet pengetransportvirksomhedens alarmcentral. Med henblik på godkendelse af pansrede pengetransportkøretøjer fra andre medlemsstater eller parter i aftalen om Det Europæiske Økonomiske Samarbejdsområde accepteres rapporter og attester, hvis de er udarbejdet af et godkendt eller certificeret organ i den pågældende stat og garanterer, at de pansrede køretøjer opfylder de tekniske og lovgivningsmæssige betingelser, der sikrer et beskyttelsesniveau svarende til det, der er fastsat i denne anordning og den bekendtgørelse, som er omhandlet i det foregående afsnit 2. et sporingssystem, der gør det muligt for en virksomhed på et hvilket som helst tidspunkt at tjekke, hvor køretøjet befinder sig 3. mindst én skudsikker vest og én gasmaske per medarbejder og eventuelt per øvrige person, der med lovligt ærinde befinder sig i køretøjet. II — Typen af køretøj, pansrede vægge og vinduer samt karakteristika ved andre komponenter, der øger pansrede køretøjers sikkerhed, kræver forudgående tilladelse fra indenrigsministeriet på grundlag af minimumsstandarder, særlig for modstandsevne, der fastsættes af ministeren i en bekendtgørelse, hvori det også fastlægges, hvad ansøgningen om godkendelse skal indeholde. Enhver væsentlig ændring af produktionsforholdene for køretøjerne eller produktionsforholdene for eller installationen af de pansrede komponenter, vinduer eller andre komponenter, der er omhandlet i det foregående afsnit, kræver selvstændig godkendelse. Godkendelsen kan tilbagekaldes, hvis materialerne i denne artikels nr. II ikke længere er tilstrækkelige til at sikre sikkerheden for medarbejderne eller de midler, der transporteres.] 2. eller, i henhold artikel 4, i et pansret køretøj, der er udstyret med anordninger, der sikrer, at de transporterede kontanter kan gøres ubrugelige, på de betingelser der er fastsat i artikel 8, stk. 1. [I artikel 8, stk. 1, er det fastlagt, hvilke krav anordninger, der kan gøre værdigenstande ubrugelige, skal opfylde] Hvis køretøjerne er udstyret med mindst en af de anordninger, der er omhandlet i det foregående afsnit, for hvert af de steder, hvor kontanterne skal afleveres eller afhentes, skal der mindst være to medarbejdere (inklusive føreren) til stede i køretøjets kabine. Bestemmelserne i punkt II i artikel 4 kan i så fald finde anvendelse på køretøjets kabine alene. Hvis køretøjerne er udstyret med færre anordninger end antallet af steder, hvor kontanter skal afleveres eller afhentes, skal der mindst være tre medarbejdere (inklusive føreren) til stede i køretøjets kabine. 3. eller i et motorkøretøj uden særlige kendetegn med mindst to medarbejdere (inklusive føreren) i overensstemmelse med betingelserne i artikel 7 og 8, forudsat at kontanterne er placeret i anordninger, der kan gøre dem ubrugelige, og at der er mindst lige så mange anordninger som antallet af steder, hvor kontanterne skal afleveres eller afhentes, eller at anordningerne er udstyret med et sporingssystem, som kun kan åbnes på et sikkert sted eller i et sikkert område. For at kunne betjene kontantautomater i visse risikoområder skal kontanterne dog transporteres i overensstemmelse med betingelserne i stk. 1, og kontantautomaterne skal genopfyldes af en af medarbejderne. (II. vedrører smykker og ædelmetaller)

III. Mønter og investeringsguld, jf. artikel 298o A i skatte- og afgiftsloven, skal transporteres i pansrede køretøjer med en bemanding på mindst tre (inklusive føreren) i henhold til artikel 4. Uanset det foregående afsnit skal den franske centralbanks møntforsendelser i 1- og 2-euromønter ved en værdi af 115 000 EUR og derover transporteres: 1. i pansrede køretøjer, som ikke bærer pengetransportvirksomhedens navn, og som har en besætning på mindst to bevæbnede og uniformerede vagter (inklusive føreren), på de betingelser, der er fastsat i artikel 8, første, andet og tredje afsnit 2. eller, hvis den samlede transportvolumen ikke overstiger 500 000 EUR, og forudsat at de steder, hvor kontanterne på den franske centralbanks, pengetransportvirksomhedens, det franske politis eller gendarmeris ansvar skal afleveres eller afhentes, er sikre steder, i semi-pansrede køretøjer, som ikke bærer pengetransportvirksomhedens navn, og som er bemandet af mindst to bevæbnede og uniformerede vagter (inklusive føreren), på de betingelser, der er fastsat i artikel 8, første, andet og tredje afsnit. [Artikel 8: alle motorkøretøjer uden særlige kendetegn, som anvendes til transport af kontanter, som placeres i de anordninger, der er omtalt i artikel 2, nr. I, stk. 3, eller som anvendes til transport af smykker eller ædelmetaller, skal som minimum være udstyret med: 1. et kommunikations- og alarmsystem tilsluttet alarmcentralen for den pengetransportvirksomhed, der har ansvaret for transporten af kontanterne 2. et sporingssystem, der gør det muligt for pengetransportvirksomheden til enhver tid at tjekke, hvor køretøjet befinder sig].